সংসদের ভিতর হোক বা বাইরে, প্রতিদ্বন্দ্বী রাজনৈতিক দলের নেতৃত্ব একে অপরকে আক্রমণে কম যান না। সাম্প্রতিক গুজরাত বিধানসভা নির্বাচনের প্রচারে পাকিস্তানকে টেনে নিয়ে এসে মোদী যে ভাবে মনমোহন সিংহকে আক্রমণ করেছিলেন, তা নিয়ে কম জলঘোলা হয়নি। নির্বাচন মিটে যাওয়ার পরেও সেই আঁচ পৌঁছে ছিল সংসদের শীতকালীন অধিবেশনেও। প্রথম দিনেই কংগ্রেস মোদীর ক্ষমাপ্রার্থনার দাবিতে তুমুল প্রতিবাদ জানাতে শুরু করে। থমকে যায় সংসদের কাজ। এমনকী মৃদুভাষী মনমোহনও মন্তব্য করেন, তিনি এই অপপ্রচারের স্বীকার হয়ে মানসিক আঘাত পেয়েছেন। তাঁর কাজের খতিয়ান যে কোনো মানুষই জানেন।